P6_TA(2005)0203

Usmernenia pre politiky zamestnanosti členských štátov *

Legislatívne uznesenie Európskeho parlamentu o návrhu rozhodnutia Rady o usmerneniach pre politiky zamestnanosti členských štátov (KOM(2005)0141 — C6-0111/2005 — 2005/0057(CNS))

(Konzultačný postup)

Európsky parlament,

- so zreteľom na návrh Komisie predložený Rade (KOM(2005)0141) [1],

- so zreteľom na článok 128 Zmluvy o ES, v súlade s ktorým Rada konzultovala s Parlamentom (C6-0111/2005),

- so zreteľom na článok 51 rokovacieho poriadku,

- so zreteľom na správu Výboru pre zamestnanosť a sociálne veci a stanovisko Výboru pre práva žien a rovnosť pohlaví (A6-0149/2005),

1. schvaľuje návrh Komisie v zmenenom a doplnenom znení;

2. vyzýva Komisiu, aby zodpovedajúcim spôsobom zmenila svoj návrh, v súlade s článkom 250 ods. 2 Zmluvy o ES;

3. vyzýva Radu, aby informovala Parlament, či má v úmysle odchýliť sa od ním schváleného textu;

4. žiada Radu, aby opätovne konzultovala s Parlamentom, ak má v úmysle podstatne zmeniť a doplniť návrh Komisie;

5. poveruje svojho predsedu, aby pozíciu Parlamentu postúpil Rade a Komisii.

TEXT NAVRHNUTÝ KOMISIOU | POZMEŇUJÚCE A DOPLŇUJÚCE NÁVRHY PARLAMENTU |

Pozmeňujúci a doplňujúci návrh 1

Odôvodnenie 1 a (nové)

| (1a) Keďže štruktúra integrovaných usmernení by mala s ohľadom na hospodársku a sociálnu politiku a politiku životného prostredia viesť k väčšej účinnosti lisabonskej stratégie. |

Pozmeňujúci a doplňujúci návrh 2

Odôvodnenie 2

(2) Európska rada na zasadaní v Lisabone v roku 2000 začala stratégiu pre trvalo udržateľný hospodársky rast s väčším počtom lepších pracovných miest a väčšou sociálnou kohéziou, s dlhodobými cieľmi pre zamestnanosť, ale po piatich rokoch sa výsledky zmiešali. | (2) Európska rada na zasadaní v Lisabone v roku 2000 začala stratégiu pre trvalo udržateľný hospodársky rast s väčším počtom kvalitatívne lepších pracovných miest a väčšou sociálnou kohéziou a začlenením, s cieľom dlhodobej plnej zamestnanosti, avšak po piatich rokoch zostávajú tieto ciele i naďalej nedosiahnuté a je jasné, že na dosiahnutie cieľov zamestnanosti stanovených do roku 2010 treba vynaložiť podstatne väčšie úsilie. |

Pozmeňujúci a doplňujúci návrh 3

Odôvodnenie 3

(3) Predloženie uceleného súboru usmernení pre zamestnanosť a Všeobecných usmernení pre hospodársku politiku prispieva k opätovnému zameraniu sa na lisabonskú stratégiu pre rast a zamestnanosť. Európska stratégia zamestnanosti zohráva vedúcu úlohu pri implementácii cieľov lisabonskej stratégie pre zamestnanosť. | (3) Predloženie uceleného súboru usmernení pre zamestnanosť a Všeobecných usmernení pre hospodársku politiku prispieva k opätovnému zameraniu sa na lisabonskú stratégiu pre udržateľný rozvoj a zamestnanosť, dáva nový podnet ekologickému aspektu, čo umožní dosiahnutie cieľov, ktoré stratégia vytyčuje. Ciele zamestnanosti vytýčené v lisabonskej stratégii, doplnené cieľmi súdržnosti a sociálneho začlenenia tvoria s celkovým prístupom rovnosti pohlaví a zásadou nediskriminácie základ európskej stratégie zamestnanosti. |

Pozmeňujúci a doplňujúci návrh 4

Odôvodnenie 4

(4) V súlade so závermi jarného zasadania Európskej rady 22. a 23. marca 2005 sa musia ciele plnej zamestnanosti, kvality pracovných miest, pracovnej produktivity a sociálnej kohézie odrážať v jasných prioritách: prilákať a udržať viac ľudí v zamestnaní a zmodernizovať systémy sociálnej ochrany, zlepšiť adaptabilitu pracovníkov a podnikov a flexibilitu trhov práce, a zlepšiť investície do ľudského kapitálu pomocou lepšieho vzdelávania a odborných znalostí. | (4) V súlade so závermi jarného zasadania Európskej rady 22. a 23. marca 2005 sa musia ciele plnej zamestnanosti, kvality pracovných miest, pracovnej bezpečnosti a produktivity a sociálnej kohézie a začlenenia odrážať v jasných prioritách: začleniť viac ľudí do trhu práce, podporovať rozhodnutia, ktoré napomáhajú zladiť pracovný a súkromný život a rovnosti príležitostí; zlepšiť zamestnateľnosť pracovníkov a organizačnú adaptabilitu podnikov a tým zvýšiť flexibilitu a bezpečnosť trhov práce; propagovať sociálne začlenenie prostredníctvom profesionálnej integrácie znevýhodnených pracovníkov, žien, mladých a starších osôb, zlepšiť investície do ľudského kapitálu pomocou lepšieho vzdelávania a odborných znalostí, venovať osobitnú pozornosť inovácii a technologickému rozvoju a otvoriť nové oblasti pre pracovné miesta. Všetko uvedené bude tvoriť pevný základ pre modernizáciu a zabezpečenie solidarity a trvalej udržateľnosti systémov sociálnej ochrany. |

Pozmeňujúci a doplňujúci návrh 5

Odôvodnenie 5

(5) Usmernenia pre zamestnanosť by sa mali kompletne revidovať len každé tri toky, zatiaľ čo v priebežných rokoch do roku 2008 bude ich aktualizácia prísne obmedzená. | (5) Usmernenia pre zamestnanosť by sa mali plne preskúmavať len každé tri roky; výnimočne sa môžu aktualizovať počas prechodného obdobia do roku 2008. |

Pozmeňujúci a doplňujúci návrh 6

Odôvodnenie 6

(6) Odporúčania o zamestnanosti prijaté Radou 14. októbra 2004 zostávajú v platnosti ako základné odporúčania. | (6) Odporúčania o zamestnanosti prijaté Radou 14. októbra 2004 zostávajú v platnosti ako základné referencie a sú týmto rozhodnutím doplnené. |

Pozmeňujúci a doplňujúci návrh 7

Článok 2

Všetky aspekty usmernení sa zohľadňujú v politikách zamestnanosti členských štátov a oznamujú sa v lisabonských vnútroštátnych programoch predkladaných raz ročne. | Všetky aspekty usmernení, ktoré by mali byť zoširoka interpretované, aby obsiahli nevyhnutné aspekty sociálnej politiky a politiky zamestnanosti, sa zohľadňujú v politikách zamestnanosti členských štátov, ktoré predkladajú správu o vykonávaní týchto politík a ich účinkoch na mieru zamestnanosti vo všeobecnosti a predovšetkým mieru zamestnanosti žien a starších osôb. |

Pozmeňujúci a doplňujúci návrh 8

Príloha oddiel 1 odsek pred usmernením č. 16

Veľmi dôležité je dosiahnuť úplnú zamestnanosť a znížiť nezamestnanosť a nečinnosť zvýšením dopytu po práci a ponuky práce. To je spojené so zvýšením atraktívnosti pracovných miest, kvality práce a rastu produktivity práce, a so znížením podielu tých, ktorí zle pracujú. Treba plne využívať synergiu medzi kvalitou práce, produktivitou a zamestnanosťou. Potrebné sú rázne opatrenia na zlepšenie sociálneho začlenenia, zabránenie vyradenia z trhu práce a podporu integrácie ľudí so znevýhodnením do zamestnania, ako aj na zmenšenie regionálnych nerovností z hľadiska zamestnanosti, nezamestnanosti a produktivity práce, najmä v zaostávajúcich regiónoch. Pre pokrok je dôležitá rovnosť príležitostí, boj proti diskriminácii a uplatňovanie rodového hľadiska v hlavných smeroch politík. | Je dôležité dosiahnuť úplnú zamestnanosť a znížiť nezamestnanosť a nečinnosť zvýšením dopytu po práci a ponuky práce. To je spojené so zvýšením atraktívnosti pracovných miest, kvality práce a rastu produktivity práce, čo prispieva ku konkurencieschopnosti európskej ekonomiky. Treba plne využívať synergiu medzi kvalitou práce, produktivitou a zamestnanosťou. Rázne opatrenia spolu s vhodnými rozhodnutiami sú potrebné na zlepšenie sociálneho začlenenia, zabránenie vyradeniu z trhu práce a podporu integrácie znevýhodnených ľudí, žien, mladých a starších osôb do zamestnania, ako aj na zmenšenie regionálnych nerovností z hľadiska zamestnanosti, nezamestnanosti a produktivity práce, najmä v zaostávajúcich regiónoch. Na dosiahnutie pokroku v týchto záležitostiach je dôležitá rovnosť príležitostí, vrátane rovnosti medzi legálnymi prisťahovalcami a tými osobami, ktoré nie sú prisťahovalcami, boj proti všetkým druhom diskriminácie a uplatňovanie rovného prístupu k mužom i ženám. |

Pozmeňujúci a doplňujúci návrh 9

Príloha oddiel 1 odsek pred usmernením č. 17

Zvýšenie úrovne zamestnanosti je - pri súčasnom zabezpečení bezpečnostných sietí pre osoby, ktoré nie sú schopné pracovať - najúčinnejší prostriedok zabezpečenia ekonomického rastu a presadzovania sociálne začleňujúcich hospodárstiev. Presadzovanie nového celoživotného prístupu k práci a modernizácia systémov sociálnej ochrany, ktorá zabezpečí ich primeranosť, finančnú udržateľnosť a schopnosť reagovať na meniace sa potreby spoločnosti, sú ešte potrebnejšie z dôvodu očakávaného poklesu obyvateľov v produktívnom veku. Zvláštnu pozornosť treba venovať riešeniu pretrvávajúcich rozdielov v zamestnanosti žien a mužov a nízkej miery zamestnanosti starších pracovníkov a mladých ľudí ako súčasť nového intergeneračného prístupu. Rovnako je potrebné uskutočniť aktivity na riešenie nezamestnanosti mladých, ktorá je v priemere dvojnásobne vyššia ako celková úroveň nezamestnanosti. Treba zaviesť správne podmienky na pomoc pokroku v zamestnanosti, či ide o vstup do prvého zamestnania, návrat do zamestnania po prerušení alebo želanie predĺžiť si produktívny vek. Podstatná je kvalita pracovných miest vrátane platu a ostatných požitkov, pracovné podmienky, istota zamestnania, prístup k celoživotnému vzdelávaniu a perspektívy kariérneho rastu, ako aj podpora a stimuly vyplývajúce zo systémov sociálnej ochrany. Implementácia Európskeho paktu mládeže by mala prispieť k celoživotnému prístupu k práci. | Hospodársky rast umožňuje zvýšiť úroveň zamestnanosti a je - pri súčasnom zabezpečení záchranných sietí pre osoby, ktoré nie sú schopné pracovať - najúčinnejším základom pre sociálnu ekonomiku, ktorá podporuje sociálne začlenenie. Presadzovanie nového celoživotného prístupu k práci prostredníctvom celoživotného vzdelávania a modernizácia systémov sociálnej ochrany, ktorá zabezpečí ich primeranosť, finančnú udržateľnosť a schopnosť reagovať na meniace sa potreby spoločnosti, sú ešte potrebnejšie z dôvodu nových a meniacich sa potrieb spoločnosti, nových foriem marginalizácie, najmä domáceho násilia a očakávaného poklesu populácie v produktívnom veku. Je potrebné venovať osobitnú pozornosť pretrvávajúcim pracovným a platovým rozdielom medzi ženami a mužmi a nízkej miere zamestnanosti starších pracovníkov a mladých ľudí, a prijať vhodné opatrenia na ich vyriešenie, ako súčasť nového intergeneračného prístupu. Treba zaviesť správne podmienky na uľahčenie pokroku v zamestnanosti, či ide o vstup do prvého zamestnania, návrat do zamestnania po prerušení alebo želanie predĺžiť si produktívny vek. Podstatná je kvalita pracovných miest vrátane platu a ostatných výhod, pracovné podmienky, ochrana zdravia a bezpečnosť pri práci, istota zamestnania, prístup k celoživotnému vzdelávaniu a perspektívy kariérneho rastu, ako aj podpora a stimuly vyplývajúce zo systémov zdaňovania a sociálnej ochrany. Vykonávanie Európskeho paktu mládeže a koordinácia iniciatív, ktoré poskytuje, by mali významne prispieť k integrácii mladých ľudí do produktívneho života a spoločnosti, k solidarite medzi generáciami a k posilneniu konkurencieschopnosti európskej ekonomiky založenej na zručnostiach, vedomostiach a rešpektovaní životného cyklu. |

Pozmeňujúci a doplňujúci návrh 10

Príloha oddiel 1 usmernenie č. 17

Usmernenie. Podporovať celoživotný prístup k práci: obnovenou snahou budovať profesné dráhy mladých ľudí a znižovať nezamestnanosť mladých; ráznymi krokmi na odstránenie rozdielov medzi mužmi a ženami v zamestnanosti, nezamestnanosti a plate; lepším zladením požiadaviek pracovného a súkromného života vrátane zabezpečenia prístupných a cenovo dostupných zariadení starostlivosti o deti a zariadení starostlivosti o ostatné závislé osoby; modernými systémami dôchodkového zabezpečenia a zdravotnej starostlivosti, zabezpečením ich primeranosti, finančnej udržateľnosti a schopnosti reagovať na meniace sa potreby s cieľom podporovať zapojenie sa do pracovného procesu a dlhší produktívny vek vrátane primeraných stimulov k práci a odrádzania od predčasného dôchodku; podporou pracovných podmienok, ktoré napomáhajú aktívnemu starnutiu. (Integrované usmernenie č. 17). Pozri tiež integrované usmernenie "Chrániť ekonomickú udržateľnosť" (č. 2). | Usmernenie. Prispôsobiť prácu rozličným životným štádiám ľudí: obnovenou snahou budovať profesijné dráhy mladých ľudí a znižovať nezamestnanosť mladých prostredníctvom vysoko kvalitného a individuálneho vzdelania a odbornej prípravy; ráznymi krokmi v boji proti diskriminácii na pracovisku, odstráneniu rozdielov medzi mužmi a ženami týkajúcimi sa zamestnanosti, nezamestnanosti, platu a kariérneho postupu a uľahčením zamestnania žien, ktoré sa stali obeťami domáceho násilia; lepším zladením pracovného a súkromného života, povzbudením rovného rozdeľovania si rodinných povinností, podporou neúplných rodín a uplatnením pružného rozvrhnutia pracovnej doby pre ženy a mužov, rodičovskej dovolenky a najmä poskytnutím prístupných a cenovo dostupných zariadení starostlivosti o deti a zariadení starostlivosti o ostatné závislé osoby podľa cieľov stanovených na zasadnutí Európskej Rady v Barcelone v roku 2002; modernými a lepšími systémami dôchodkového zabezpečenia a zdravotnej starostlivosti, zabezpečením ich primeranosti, finančnej udržateľnosti a schopnosti reagovať na meniace sa potreby s cieľom podporovať zapojenie sa do pracovného procesu a, na základe dobrovoľnosti, dlhší produktívny vek vrátane primeraných stimulov k práci a odrádzania od predčasného dôchodku; podporou pracovných podmienok, ktoré napomáhajú aktívnemu starnutiu, najmä postupnému a pružnému odchodu do dôchodku (Integrované usmernenie č. 17). Pozri tiež integrované usmernenie "Chrániť ekonomickú udržateľnosť" (č. 2). |

Pozmeňujúci a doplňujúci návrh 11

Príloha oddiel 1 odsek pred usmernením č. 18

Uľahčenie prístupu k zamestnaniu pre uchádzačov o prácu, zabránenie nezamestnanosti a zabezpečenie, aby osoby, ktoré sa stanú nezamestnané, zostali v úzkom spojení s trhom práce a zvyšovali svoju zamestnateľnosť, predstavujú dôležité faktory vyššieho zapojenia ľudí do pracovného procesu a boja proti sociálnemu vylúčeniu. To vyžaduje odstraňovať prekážky prístupu k trhu práce poskytovaním účinnej pomoci pri hľadaní pracovných miest, uľahčením prístupu k odbornej príprave a ďalšími aktívnymi opatreniami trhu práce, zabezpečovať, aby sa práca vyplácala, ako aj odstraňovať nástrahy nezamestnanosti, chudoby a nečinnosti. Zvláštnu pozornosť treba venovať podpore začlenenia ľudí so znevýhodnením do trhu práce aj prostredníctvom sociálnych služieb a sociálneho hospodárstva. Rozdiely v nezamestnanosti ľudí so znevýhodnením, ako aj rozdiely medzi štátnymi príslušníkmi krajín nepatriacich do EÚ a štátnymi príslušníkmi štátov EÚ zostávajú príliš vysoké a treba ich podstatne znížiť, v súlade s vnútroštátnymi cieľmi. Zvlášť dôležitý je boj proti diskriminácii, podpora prístupu k zamestnaniu pre ľudí so zdravotným postihnutím a integrácia migrantov a menšín. | Uľahčenie prístupu k zamestnaniu pre uchádzačov o prácu, zabránenie nezamestnanosti a zabezpečenie, aby osoby, ktoré sa stanú nezamestnané, zostali v úzkom spojení s trhom práce a zvyšovali svoju zamestnateľnosť, predstavujú dôležité faktory vyššieho zapojenia spoločnosti do trhu práce a boja proti sociálnemu vylúčeniu. To vyžaduje odstraňovať prekážky prístupu k trhu práce poskytovaním účinnej pomoci pri hľadaní práce, uľahčením prístupu k odbornej príprave a ďalšími aktívnymi opatreniami trhu práce, zabezpečovať, aby sa práca vyplácala, ako aj odstraňovať nástrahy nezamestnanosti, chudoby a nečinnosti. Osobitnú pozornosť treba venovať podpore začlenenia znevýhodnených ľudí do trhu práce aj prostredníctvom rozšírenia sociálnych služieb a sociálnej ekonomiky. Rozdiely v nezamestnanosti znevýhodnených ľudí, žien, mladých a starších osôb, ako aj rozdiely medzi štátnymi príslušníkmi krajín nepatriacich do EÚ a štátnymi príslušníkmi štátov EÚ zostávajú príliš vysoké a treba ich podstatne znížiť v súlade s vnútroštátnymi cieľmi. Zvlášť dôležitý je boj proti diskriminácii v pracovnom živote, najmä pokiaľ ide o prístup k zamestnaniu, odbornej príprave a kariérnemu postupu a o pracovné podmienky, podporu a prístup k zamestnaniu pre ľudí s postihnutím a integráciu prisťahovalcov a menšín. |

Pozmeňujúci a doplňujúci návrh 12

Príloha oddiel 1 usmernenie č. 18

Usmernenie. Zabezpečiť začleňujúce trhy práce pre uchádzačov o prácu a ľudí so znevýhodnením: aktívnymi a preventívnymi opatreniami trhu práce zahŕňajúcimi včasnú identifikáciu potrieb, pomoc pri hľadaní pracovných miest, poradenstvo a odbornú prípravu ako súčasť personalizovaných akčných plánov, poskytovanie služieb sociálnej starostlivosti potrebných na podporu začlenenia ľudí so znevýhodnením do trhu práce a na podporu sociálnej a teritoriálnej súdržnosti a odstránenia chudoby; a trvalým skúmaním daňových systémov a systémov dávok vrátane riadenia a podmienečnosti dávok a znižovania vysokých daňových sadzieb na hranici účinnosti s cieľom zabezpečiť, aby sa práca vyplácala, a zabezpečiť primerané úrovne sociálnej ochrany. (Integrované usmernenie č. 18). | Usmernenie. Zabezpečiť otvorené trhy práce pre uchádzačov o prácu a znevýhodnených ľudí, žien, mladých a starších osôb: aktívnymi opatreniami zamestnanosti a preventívnymi opatreniami na boj proti nezamestnanosti zahŕňajúcimi včasnú identifikáciu potrieb, kroky na vytvorenie nových zdrojov zamestnania v takých oblastiach, ako sú sociálne služby a zdravotná starostlivosť, životné prostredie a nové technológie, pomoc pri hľadaní pracovných miest, poradenstvo, odbornú prípravu a preškolenie ako súčasť personalizovaných akčných plánov, poskytovanie služieb sociálnej starostlivosti potrebných na podporu začlenenia znevýhodnených ľudí do trhu práce a na podporu sociálnej a teritoriálnej súdržnosti a odstránenia chudoby; podporovaním rozvoja spolupracujúcich a dobrovoľných sektorov a trvalým skúmaním daňových systémov a systémov dávok, vrátane uplatnených kritérií a ich riadenia a znižovania vysokých daňových sadzieb na hranici účinnosti s cieľom zabezpečiť, aby sa práca vyplácala, a zabezpečiť a zachovať primerané úrovne sociálnej ochrany. Je nevyhnutné vynaložiť osobitné úsilie pre osoby s akýmkoľvek druhom postihnutia rozvíjaním politík na podporu ich zamestnanosti a vytvorením vhodného prostredia. Prijmú sa tiež kroky na podporu plnej integrácie prisťahovalcov do spoločnosti a na pracovisko a na odstránenie rasizmu, všetkých foriem diskriminácie a obťažovania na pracovisku a v spoločnosti. (Integrované usmernenie č. 18). |

Pozmeňujúci a doplňujúci návrh 13

Príloha oddiel 1 usmernenie č. 19

Usmernenie. Zlepšiť súlad s potrebami trhu práce: modernizáciou a posilnením inštitúcií trhu práce, najmä služieb zamestnanosti; vyššou transparentnosťou príležitostí zamestnania a odbornej prípravy na vnútroštátnej a európskej úrovni na uľahčenie mobility v Európe; lepším predvídaním kvalifikačných potrieb, nedostatkov a problémov trhu práce; primeraným riadením ekonomickej migrácie. (Integrované usmernenie č. 19). | Usmernenie. Zlepšiť riadenie zamestnanosti: modernizáciou a posilnením inštitúcií trhu práce, najmä služieb zamestnanosti; vyššou transparentnosťou a dostupnosťou príležitostí zamestnania a odbornej prípravy a preškolenia na vnútroštátnej a európskej úrovni, aby sa skrátil prechodný čas medzi zamestnaniami; rozvojom výuky jazykov na uľahčenie mobility a výmeny vedomostí v Európe; lepším predvídaním kvalifikačných potrieb, nedostatkov a problémov trhu práce; primeraným a rýchlym riadením migračných pohybov v duchu programu z Tampere. (Integrované usmernenie č. 19). |

Pozmeňujúci a doplňujúci návrh 14

Príloha oddiel 1 usmernenie č. 19 a (nové)

| Usmernenie. Predchádzať chorobám, aby sa znížili náklady na pracovnú silu a deficit v štátnom zdravotníctve na účely znižovania výskytu predčasného odchodu do dôchodku kvôli permanentnej invalidite a počtu dôchodkov, ktoré vyplynú z pracovných úrazov alebo chorôb z povolania. (Integrované usmernenie č. 19a). |

Pozmeňujúci a doplňujúci návrh 15

Príloha oddiel 2 názov

Zlepšenie adaptabilnosti pracovníkov a podnikov a pružnosti trhu práce | Zlepšenie adaptabilnosti pracovníkov a podnikov a pružnosti a bezpečnosti trhu práce |

Pozmeňujúci a doplňujúci návrh 16

Príloha oddiel 2 odsek 1

Európa musí zlepšiť schopnosť predvídať, iniciovať a tlmiť ekonomické a sociálne zmeny. Na dosiahnutie takéhoto zlepšenia sú potrebné náklady práce priaznivé pre zamestnanosť, moderné formy organizácie práce a dobre fungujúce trhy práce umožňujúce vyššiu pružnosť, spolu s istotou zamestnania, ktorá spĺňa potreby podnikov a pracovníkov. To by malo súčasne prispievať k zabráneniu segmentácie trhov práce a zníženiu nenahlásenej práce. | Európa musí zlepšiť schopnosť predvídať, iniciovať a tlmiť ekonomické a sociálne zmeny. Na dosiahnutie takéhoto zlepšenia sú potrebné náklady práce priaznivé pre zamestnanosť, moderné formy organizácie práce, väčšia miera celoživotného vzdelávania a dobre fungujúce trhy práce umožňujúce vyššiu pružnosť, spolu s istotou zamestnania, a viac príležitostí na spojenie pracovného a osobného života na splnenie potrieb podnikov a pracovníkov. To by malo súčasne prispievať k zabráneniu segmentácie trhov práce a zníženiu nepovolenej práce. |

Pozmeňujúci a doplňujúci návrh 17

Príloha oddiel 2 odsek 2

V dnešnom svete čoraz globálnejšej ekonomiky s otváraním trhov a neustálym zavádzaním nových technológií majú podniky aj pracovníci potrebu, ale aj možnosť adaptovať sa. Hoci tento proces štrukturálnych zmien prináša celkové výhody pre rast a zamestnanosť, prináša tiež transformácie, ktoré rušivo pôsobia na niektorých pracovníkov a podniky. Podniky sa musia stať pružnejšie, aby reagovali na náhle zmeny dopytu po ich tovare a službách, prispôsobili sa novým technológiám a boli schopné trvalých inovácií, aby zostali konkurencieschopné. Musia reagovať aj na zvyšujúci sa dopyt po kvalite práce, ktorá súvisí s osobnými preferenciami pracovníkov a zmenami v ich rodinách, a budú sa musieť vysporiadať so starnúcou pracovnou silou a menším počtom mladých osôb vstupujúcich na trh práce. Pokiaľ ide o pracovníkov, produktívny vek sa stáva zložitejší, keďže pracovné profily sa stávajú rôznorodejšie a neobvyklejšie a počas života treba úspešne zvládnuť stále väčší počet prechodov. V prostredí rýchlo sa meniacich hospodárstiev a súvisiacich reštrukturalizácií musia zvládnuť nové spôsoby práce, vrátane zvýšeného využívania informačných a komunikačných technológií (IKT) a zmeny v pracovnom postavení a musia byť pripravení na celoživotné vzdelávanie. Pre širší prístup k pracovným príležitostiam v celej EÚ je potrebná aj geografická mobilita. | V dnešnej čoraz globálnejšej ekonomike s otvárajúcim sa trhom a postupným zavádzaním nových technológií stoja podniky aj pracovníci pred potrebou a v skutočnosti príležitosťou, adaptácie. Kým tento proces štrukturálnych zmien je celkovo prospešný rastu a zamestnanosti, spôsobuje aj transformácie, ktoré niektorých pracovníkov a podniky poškodzujú. Podniky sa musia dostať do pozície, v ktorej budú schopné pružnejšie reagovať na zmeny dopytu po ich tovare a službách, prispôsobovať sa novým technológiám a dokázať, že sú schopné neustále sa zlepšovať, aby zostali konkurencieschopnými. Mali by byť taktiež schopné uspokojiť zvyšujúci sa dopyt po vyššej kvalite práce, ktorá súvisí s osobnými preferenciami pracovníkov a zmenami v ich rodinách, a budú sa musieť vysporiadať so starnúcou pracovnou silou a menším počtom mladých osôb vstupujúcich na trh práce. Pokiaľ ide o pracovníkov, produktívny vek sa stáva zložitejší, keďže pracovné profily sa stávajú rôznorodejšie a požaduje sa vykonávanie rôznorodých druhov práce. V prostredí rýchlo sa meniacich hospodárstiev a súvisiacich reštrukturalizácií musia byť vybavení na to, aby vedeli zvládnuť nové spôsoby práce, vrátane zvýšeného využívania informačných a komunikačných technológií (IKT) a zmeny v pracovnom postavení a musia byť pripravení na celoživotné vzdelávanie. Pre širší prístup k pracovným príležitostiam v celej EÚ je potrebná aj geografická mobilita. |

Pozmeňujúci a doplňujúci návrh 18

Príloha oddiel 2 usmernenie č. 20

Usmernenie. Podporovať pružnosť v spojení s istotou zamestnania a znižovať segmentáciu trhu: úpravami právnych predpisov v oblasti zamestnanosti, podľa potreby zmenami miery pružnosti poskytovanej zmluvami na dobu neurčitú a na dobu určitú; lepším predvídaním a pozitívnym riadením zmien, vrátane ekonomickej reštrukturalizácie, predovšetkým zmien spojených s otvorením trhu, aby sa minimalizovali ich sociálne náklady a uľahčila sa adaptabilnosť; podporou pri zmenách pracovného postavenia vrátane odbornej prípravy, samostatnej zárobkovej činnosti, založenia podnikateľského subjektu a geografickej mobility; podporovaním a rozširovaním inovačných a pružných foriem organizácie práce vrátane lepšieho zabezpečenia zdravia a bezpečnosti a rôznorodosti zmluvných dojednaní a dojednaní o pracovnom čase s cieľom zlepšiť kvalitu a produktivitu práce; zavádzaním nových technológií na pracoviskách, energickými opatreniami na premenu nenahlásenej práce na riadne zamestnanie. (Integrované usmernenie č. 20) Pozri tiež integrované usmernenie "Podporovať vyššiu koherentnosť medzi makroekonomickými a štrukturálnymi politikami" (č. 4). | Usmernenie. Podporovať a zvyšovať pružnosť v spojení s istotou zamestnania a znižovať segmentáciu trhu práce a podporovať dobré priemyselné vzťahy na základe nezávislých a reprezentatívnych odborových zväzov a lepšej informovanosti pracovníkov a konzultácií s nimi: úpravami a zjednodušením právnych predpisov v oblasti zamestnanosti, podľa potreby zmenami miery pružnosti a zabezpečenia, ktoré poskytujú zmluvy na dobu neurčitú a dobu určitú; lepším predvídaním a pozitívnym riadením zmien, vrátane ekonomickej reštrukturalizácie, predovšetkým zmien spojených s otvorením trhu, aby sa minimalizovali ich sociálne náklady a uľahčila sa adaptabilnosť novým skutočnostiam; podporou pri zmenách pracovného postavenia vrátane odbornej prípravy, samostatnej zárobkovej činnosti, založenia podnikateľského subjektu a geografickej mobility; podporovaním a rozširovaním inovačných a pružných foriem organizácie práce; účinnými opatreniami na zníženie počtu nehôd na pracovisku zlepšením prevencie nebezpečenstiev na pracovisku, najmä prostredníctvom dohôd na európskej úrovni a rozličnými zmluvnými dojednaniami vrátane pružnej pracovnej doby s cieľom zlepšiť kvalitu zamestnania, produktivitu práce a zladením pracovného a osobného života, zavádzaním nových technológií na pracoviskách, ráznymi opatreniami na premenu nepovolenej práce na riadne zamestnanie a boj proti šedej ekonomike. (Integrované usmernenie č. 20) Pozri tiež integrované usmernenie "Podporovať vyššiu koherentnosť medzi makroekonomickými a štrukturálnymi politikami" (č. 4). |

Pozmeňujúci a doplňujúci návrh 19

Príloha oddiel 2 odsek pred usmernením č. 21

Na účel maximalizácie tvorby pracovných miest, zachovania konkurencieschopnosti a posilnenia všeobecného hospodárskeho rámca by mal byť celkový vývoj miezd v súlade s rastom produktivity počas ekonomického cyklu a mal by odrážať situáciu na trhu práce. Na uľahčenie tvorby pracovných miest, najmä v prípade slabšie platených zamestnaní, môže byť potrebné aj úsilie na zníženie nemzdových nákladov práce a na revíziu daňového klinu. | Na účel maximalizácie tvorby pracovných miest, zachovania konkurencieschopnosti a posilnenia všeobecného hospodárskeho rámca by mal byť celkový vývoj miezd v súlade s rastom produktivity počas ekonomického cyklu a mal by odrážať situáciu na trhu práce. Na uľahčenie tvorby pracovných miest je vhodné aj úsilie na zníženie nemzdových nákladov práce a na revíziu daňového klinu |

Pozmeňujúci a doplňujúci návrh 20

Príloha oddiel 2 usmernenie č. 21

Usmernenie. Zabezpečiť vývoj miezd a ostatných nákladov práce, ktorý priaznivo vplýva na zamestnanosť: presadzovaním správneho rámca systémov dojednávania miezd, pri plnom rešpektovaní úlohy sociálnych partnerov, ktorý odráža rozdiely v produktivite a trendy trhov práce na sektorovej a regionálnej úrovni; a monitorovaním a podľa potreby revidovaním štruktúry a úrovne nemzdových nákladov práce a ich vplyvu na zamestnania, najmä slabo platené a ktoré vstupujú na trh práce po prvýkrát. (Integrované usmernenie č. 21). Pozri tiež integrované usmernenie "Zabezpečiť, aby vývoj miezd prispieval k makroekonomickej stabilite a rastu" (č. 5). | Usmernenie. Zabezpečiť vývoj miezd a ostatných nákladov práce, ktorý priaznivo vplýva na zamestnanosť: podporovaním a presadzovaním správneho rámca systémov dojednávania miezd, hlavne kolektívneho dojednávania, pri plnom rešpektovaní úlohy sociálnych partnerov, ktorý odráža rozdiely v produktivite a trendy trhov práce na vnútroštátnej, sektorovej a regionálnej úrovni rešpektujúc autonómiu sociálnych partnerov, monitorovaním a podľa potreby preskúmaním, v spolupráci so sociálnymi agentmi, štruktúry a úrovne nemzdových nákladov práce, najmä príspevkov na sociálne zabezpečenie, dohliadajúc na ich vplyv na zamestnanosť, najmä nízko kvalifikovaných osôb, mladých vstupujúcich na trh práce po prvýkrát, starších osôb, ktoré majú v úmysle naďalej pracovať a ľudí s postihnutím, prijatím špecifických krokov na vysporiadanie sa s rozdielmi v platoch na základe pohlavia, vrátane účinnejšieho vykonávania právnych predpisov o rovnosti pohlaví vo vzťahu k rovnakým platom, rozvoja jasnej aktuálnej štatistiky a kontroly plánov rovnosti. (Integrované usmernenie č. 21). Pozri tiež integrované usmernenie "Zabezpečiť, aby vývoj miezd prispieval k makroekonomickej stabilite a rastu" (č. 5) |

Pozmeňujúci a doplňujúci návrh 21

Príloha oddiel 3 usmernenie č. 22

Usmernenie. Zvyšovať a zlepšovať investície do ľudského kapitálu: vytvorením účinných stratégií celoživotného vzdelávania na základe európskych záväzkov, vrátane vhodných stimulov a mechanizmov deľby nákladov pre podniky, orgány verejnej moci a fyzické osoby; predovšetkým značným znížením počtu žiakov, ktorí opúšťajú školu predčasne; lepším prístupom k prvotnému odbornému, strednému a vyššiemu vzdelaniu vrátane učňovského vzdelávania a prípravy na podnikanie; a vyšším zapojením do celoživotnej nepretržitej a odbornej prípravy na pracovisku, najmä nízko kvalifikovaných a starších pracovníkov; (Integrované usmernenie č. 22). Pozri tiež integrované usmernenie "Zvýšiť a zlepšiť investície do výskumu a vývoja" (č. 12). | Usmernenie. Zvyšovať a zlepšovať investície do ľudského kapitálu: vytvorením účinných stratégií celoživotného vzdelávania v spolupráci so sociálnymi partnermi, na základe európskych záväzkov, vrátane vhodných stimulov a mechanizmov deľby nákladov pre podniky, verejný sektor a fyzické osoby, určiť a naprogramovať opatrenia potrebné na to, aby sa podstatne znížil počet žiakov, ktorí opúšťajú školu predčasne; lepším prístupom k prvotnému odbornému, stredoškolskému a vyššiemu vzdelaniu, k neuniverzitnej odbornej príprave; podporou prípravy na podnikanie na všetkých úrovniach vzdelávania a využívaniu informačnej spoločnosti a nových technológií; vyšším zapojením do celoživotnej nepretržitej a odbornej prípravy na pracovisku, najmä nízko kvalifikovaných pracovníkov, starších pracovníkov, žien, najmä ak sa vracajú späť do práce, a zamestnancov v malých a stredných podnikoch; podporou výmenných programov pre učiteľov a študentov medzi podnikmi na vnútroštátnej úrovni a medzi členskými štátmi. (Integrované usmernenie č. 22). Pozri tiež integrované usmernenie "Zvýšiť a zlepšiť investície do výskumu a vývoja" (č. 12). |

Pozmeňujúci a doplňujúci návrh 22

Príloha oddiel 3 usmernenie č. 23

Usmernenie. Prispôsobovať systémy vzdelávania a odbornej prípravy s ohľadom na nové kvalifikačné požiadavky: lepšou identifikáciou pracovných potrieb a základných odborných znalostí a lepším predvídaním budúcich kvalifikačných požiadaviek; rozšírením ponuky nástrojov vzdelávania a odbornej prípravy; rozvíjaním rámcov na podporu transparentnosti kvalifikácie, jej účinného uznávania a validácie neoficiálneho a neformálneho vzdelávania; zabezpečením príťažlivosti, otvorenosti a vysokokvalitných noriem pre systémy vzdelávania a odbornej prípravy. (Integrované usmernenie č. 23). | Usmernenie. Prispôsobovať systémy vzdelávania a odbornej prípravy s ohľadom na nové kvalifikačné požiadavky: lepšou identifikáciou pracovných potrieb a základných odborných znalostí a lepším predvídaním budúcich kvalifikačných požiadaviek; podporou úzkej spolupráce medzi priemyslom a centrami vzdelávania a výskumu, aby sa vytvorilo čo najlepšie prostredie pre inováciu medzi európskymi podnikmi; rozšírením ponuky nástrojov vzdelávania a odbornej prípravy; rozvíjaním rámcov na podporu transparentnosti rovnocennej kvalifikácie, jej účinného uznávania a overenia platnosti neoficiálneho a neformálneho vzdelávania; zabezpečením príťažlivosti, otvorenosti a vysokokvalitných noriem pre systémy vzdelávania a odbornej prípravy, vrátane systémov zodpovedajúcich špecifickým potrebám ľudí znevýhodnených na trhu práce, najmä žien, mladých a starších osôb; osobitným úsilím získavať študentov a vedcov z tretích krajín (Integrované usmernenie č. 23). |

Pozmeňujúci a doplňujúci návrh 23

Príloha oddiel 3 odsek po usmernení č. 23

Členské štáty venujú pri prijímaní opatrení osobitnú pozornosť zabezpečeniu dobrej správy a riadenia politík zamestnanosti. Mali by zaviesť široké partnerstvo pre zmenu zaangažovaním parlamentných orgánov a zainteresovaných subjektov, a to aj na regionálnej a miestnej úrovni. Hlavnú úlohu by mali zohrávať európski a národní sociálni partneri. Členské štáty stanovia záväzky a ciele v súlade s usmerneniami a odporúčaniami EÚ. Dobrá správa a riadenie si vyžaduje aj transparentnosť prideľovania administratívnych a finančných zdrojov. Na základe dohody s Komisiou využijú podporu Európskeho sociálneho fondu na realizáciu Európskej stratégie zamestnanosti a oznamujú uskutočnené opatrenia. Osobitnú pozornosť treba venovať posilňovaniu inštitucionálnej a administratívnej kapacity členských štátov. | Členské štáty venujú pri prijímaní jednotlivých krokov osobitnú pozornosť zabezpečeniu dobrej správy a riadenia politík zamestnanosti. Mali by zaviesť široké partnerstvo na účely zmien, a to zapojením parlamentných orgánov a všetkých zainteresovaných subjektov na európskej, národnej, regionálnej a miestnej úrovni. Členské štáty, regionálne a miestne zúčastnené subjekty stanovia záväzky a overiteľné ciele v súlade s usmerneniami a odporučeniami EÚ a špecifickými regionálnymi a miestnymi potrebami. Dobrá správa a riadenie si vyžaduje aj transparentnosť prideľovania administratívnych a finančných zdrojov. Na základe dohody s Komisiou sa členské štáty a regióny zamerajú na zdroje štrukturálnych fondov, najmä Európskeho sociálneho fondu na vykonávanie európskej stratégie zamestnanosti a podávajú správy o prijatých krokoch. Osobitnú pozornosť treba venovať posilňovaniu inštitucionálnej a administratívnej kapacity členských štátov a regiónov. |

[1] Zatiaľ neuverejnený v úradnom vestníku.

--------------------------------------------------